Document ID: 32006D0904

KOMISSION PÄÄTÖS,
tehty 7 päivänä kesäkuuta 2006,
valtiontuesta C 8/2005 (ex N 451/2004), jota Saksa aikoo myöntää Nordbrandenburger UmesterungsWerkelle
(tiedoksiannettu numerolla K(2006) 2088)
(Ainoastaan saksankielinen teksti on todistusvoimainen)
(ETA:n kannalta merkityksellinen teksti)
(2006/904/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa (1),
sekä katsoo seuraavaa:
1. MENETTELY
(1)
Saksa ilmoitti komissiolle 11 päivänä lokakuuta 2004 päivätyllä ja 12 päivänä lokakuuta 2004 saapuneeksi kirjatulla kirjeellä aikomuksestaan myöntää aluetukea NUW Nordbrandenburger Umesterungs-Werkelle. Toimenpide kirjattiin ilmoitetuksi tueksi numerolla N 451/2004. Komissio pyysi lisätietoja 6 päivänä marraskuuta 2004, ja Saksa toimitti niitä 16 päivänä joulukuuta 2004.
(2)
Komissio ilmoitti Saksalle 16 päivänä helmikuuta 2005 päivätyllä kirjeellä päätöksestään aloittaa tukea koskeva EY:n perustamissopimuksen 88 artiklan 2 kohdan mukainen menettely.
(3)
Komission päätös menettelyn aloittamisesta julkaistiin Euroopan unionin virallisessa lehdessä (2). Asianomaisia pyydettiin esittämään huomautuksensa tukitoimenpiteestä.
(4)
Saksa reagoi menettelyn aloittamiseen 22 päivänä maaliskuuta 2005 päivätyllä, 23 päivänä maaliskuuta 2005 saapuneeksi kirjatulla kirjeellä, ja toimitti komissiolle kattavia lisätietoja.
(5)
Komissio ei saanut huomautuksia asianomaisilta.
(6)
Omien tutkimustensa perusteella komissio totesi, että Saksan toimittamat tiedot olivat puutteellisia, ja lähetti sen vuoksi 8 päivänä marraskuuta 2005 päivätyllä kirjeellä Saksalle lisäkysymyksiä. Saksa vastasi 13 päivänä tammikuuta 2006 ja antoi lisätietoja.
2. YKSITYISKOHTAINEN KUVAUS TUESTA
2.1 Tuensaaja ja tukihanke
(7)
Tuensaaja on NUW Nordbrandenburger UmesterungsWerke GmbH & KG (jäljempänä ’NUW’), ja sen kotipaikka on Saksassa, Brandenburgin osavaltiossa Schwedtissä, joka on EY:n perustamissopimuksen 87 artiklan 3 kohdan a alakohdan mukainen tukialue. NUW perustettiin 4 päivänä toukokuuta 2004. Yritys ei harjoita liiketoimintaa ennen suunnitellun investoinnin toteutumista. Näin ollen NUW:llä ei lokakuussa 2004 ollut sen paremmin täysi- kuin osa-aikaisiakaan työntekijöitä.
(8)
NUW suunnittelee rakentavansa biodieseliä valmistavan laitoksen, jonka vuosikapasiteetti olisi 130 000 tonnia ja tukikelpoiset investointikustannukset 41,84 miljoonaa euroa, ja hoitavansa sen toimintaa. Se olisi toimittajana ennen kaikkea PCK Raffinerie GmbH Schwedtille (jäljempänä ’PCK’), jonka laitoksia valmistellaan parhaillaan biopolttoaineiden jalostamista varten.
2.2 Rahoitustoimenpiteet
(9)
Brandenburgin osavaltio aikoo myöntää NUW:lle tukena 50 prosenttia tukikelpoisista kustannuksista, enintään 20,92 miljoonan euron kokonaismäärän komission hyväksymien tukiohjelmien yhteydessä.
(10)
Tuki myönnetään 14,204 miljoonan euron suuruisena suorana investointiavustuksena ja 6,716 miljoonan euron suuruisena veronhuojennuksena liittovaltion ja osavaltioiden yhteisen tukiohjelman ”Alueellisen talousrakenteen parantaminen” (3) (jäljempänä ’yhteinen tukiohjelma’) perusteella tukiohjelman ”Operatiivisiin investointeihin myönnettävä veronhuojennus vuonna 2004” (4) yhteydessä. Saksa varmistaa, ettei tuki-intensiteetin 50 prosentin enimmäismäärää ylitetä.
2.3 Syyt muodollisen tutkintamenettelyn aloittamiseen
(11)
Koska tuki perustuu hyväksyttyihin tukiohjelmiin, komissio rajoittaa arviointinsa kysymykseen, voidaanko tuensaajaa pitää pk-yrityksenä ja voiko se näin ollen saada pk-yrityksille tarkoitetun 15 prosentin suuruisen ylimääräisen korotuksen, joka sisältyy tukimäärään.
(12)
Mikroyritysten sekä pienten ja keskisuurten yritysten määritelmästä 6 päivänä toukokuuta 2003 annetun komission suosituksen 2003/361/EY (5) (jäljempänä ’pk-yrityksiä koskeva suositus’) liitteen 2 artiklan mukaan pieniksi ja keskisuuriksi yrityksiksi määritellään yritykset, joiden palveluksessa on vähemmän kuin 250 työntekijää, joiden vuosiliikevaihto on enintään 50 miljoonaa euroa ja/tai taseen loppusumma on enintään 43 miljoonaa euroa.
(13)
Yrityksen käsitteen määrittelyssä ei edellytetä, että tuensaaja olisi yksi erillinen oikeushenkilö, vaan kyseessä voi olla myös huomattavasti yksittäistä pk-yritystä laajempi usean yrityksen ryhmittymä. Yritykset, joilla on yhteys toisiinsa luonnollisen henkilön kautta, voidaan katsoa sidosyrityksiksi, jos ne toimivat samoilla markkinoilla tai lähimarkkinoilla.
(14)
NUW:n ja muiden yritysten välillä vallitsevat yhteydet luonnollisten henkilöiden, erityisesti Sauterin perheen jäsenten kautta, saattavat johtaa yhteiseen toimintaan samoilla merkityksellisillä markkinoilla tai lähimarkkinoilla. Selvitettäessä, onko kyseessä pk-yritys, ja laskettaessa henkilöstömääriä sidosyritykset otetaan huomioon yhdessä.
(15)
Komissiolle ei ollut edellä mainittujen yritysten välisten yhteyksien osalta selvää, tarvitseeko investointituen saaja NUW todella pk-yrityksille eri ohjelmien ja toimenpiteiden mukaan kuuluvia etuja, ja onko NUW ilmoitetun pk-yritysten korotuksen osalta tukikelpoinen. Komissio ei myöskään ollut varma, vastaako tuensaaja pk-yrityksiä koskevassa suosituksessa annettua pk-yrityksen määritelmää.
3. ASIANOMAISTEN HUOMAUTUKSET
(16)
Komissio ei saanut huomautuksia asianomaisilta.
4. SAKSAN HUOMAUTUKSET
(17)
Saksan selvityksen mukaan NUW Verwaltung GmbH ei osallistu tuensaajana olevan NUW:n rahoitukseen. Sen ainoana liiketoiminnallisena tarkoituksena on ottaa haltuunsa NUW:n liikkeenjohto ja vastata sen sitoumuksista. Myös muut vastuunalaisina yhtiömiehinä toimivat yhtiöt (Verwaltung GmbH) vastaavat ainoastaan omista rajavastuuyhtiöistään eikä niillä ole muuta liiketoimintaa.
(18)
Daniela Sauterin osuus NUW:stä on 74 prosenttia, kun taas hänen osuutensa NBE Nordbrandenburger BioEnergie GmbH & Co. KG:stä, MBE Mitteldeutsche BioEnergie GmbH & Co. KG:stä ja SBE Swiss BioEnergy AG:stä jäävät alle 50 prosentin. Saksa ilmoittaa, ettei NUW ole sidoksissa muihin yrityksiin.
(19)
Saksan antamien tietojen mukaan Daniela Sauterilla on kumppaniyrityksistä 50 prosentin osuus NBE:stä ja 38 prosentin osuus MBE:stä, SBE:stä hänen osuutensa on 20 prosenttia. Näin ollen tuensaajan suuruuden arvioinnin kannalta merkityksellisiä olisivat ainoastaan osuudet NBE:stä ja MBE:stä.
(20)
Siltä osin, että kyseessä olisi yhdessä toimivien luonnollisten henkilöiden ryhmä, Saksa ilmoittaa komissiolle, että Daniela Sauter ja Dr. Georg Pollert toimivat yhdessä tärkeimpinä äänettöminä yhtiömiehinä vain NUW:ssä, eivät muissa yhtiöissä. Heidän yhteiset etunsa rajoittuvat koskemaan ainoastaan NUW:tä; yhtiösopimuksen lisäksi heillä ei ole muita sopimuksia.
(21)
Saksa painottaa, että sisarusten, vanhempien tai kälyn omistusosuudet eivät muodosta yhtenäistä osakkuusrakennetta, joka viittaisi yhteisiin etuihin. Sukulaisuuden lisäksi näillä henkilöillä ei ole oikeudellisia eikä taloudellisia suhteita. Yhtiösopimuksen lisäksi heillä ei ole muita sopimuksia.
(22)
Saksan antamien tietojen mukaan NUW ja MUW Mitteldeutsche UmesterungsWerke GmbH & Co. KG toimivat samoilla markkinoilla, mutta niillä on eri asiakkaat. Yritykset ovat Georg Pollertin kautta yhteydessä, mutta sillä ei vähäisen intensiteetin vuoksi ole merkitystä.
(23)
Saksan antamien tietojen mukaan NUW tuottaa biodieseliä, mutta NBE ja MBE toimivat bioetanolimarkkinoilla. Vaikka suuret öljy-yhtiöt kuuluvat kaikkien kolmen yrityksen asiakaskuntaan, ne käyttävät kuitenkin aivan erilaisia raaka-aineita ja tuotantomenetelmiä.
(24)
Heidenreich ei ole toiminut NBE Verwaltung GmbH:n toimitusjohtajana enää vuoden 2004 jälkeen. Saksan antamien tietojen mukaan kaikkia kyseessä olevia yrityksiä johtavat eri henkilöt, joten yksittäisten yritysten liikkeenjohdon välillä ei ole yhteyksiä.
(25)
Saksa laskee taloudelliset ja henkilöstötiedot sen oletuksen perusteella, että NUW, MBE ja NBE ovat kumppaniyrityksiä, eivät sidosyrityksiä. Saksa tulee siihen tulokseen, että ryhmittymä jää kaikkien pk-yrityksiä koskevien arviointiperusteiden osalta kynnysarvojen alle.
(26)
NUW antoi biodiesellaitoksen rakentamisen SBE:n tehtäväksi. SBE:n toiminnan tarkoituksena on rakentaa biodieselin tuottamiseen käytettäviä kemianteollisuuden laitoksia ja hoitaa niitä koko Euroopan alueella sekä käydä kauppaa biogeenisillä polttoaineilla. Vaikka SBE rahoittaa osan investoinneista, Saksa vakuuttaa, ettei näiden kahden yrityksen välillä ole muita riippuvuussuhteita. Jotta NUW ei olisi SBE:stä riippuvainen, NUW voi päättää itse lainan takaisinmaksuajankohdasta.
(27)
Lisäksi SBE hoitaa suoran investointituen väliaikaisrahoitusta vuodesta 2004 alkaen. Saksa painottaa, että SBE:n ja NUW:n välinen sopimus on muotoiltu siten, ettei SBE voi vaikuttaa NUW:n liiketoiminnallisiin ratkaisuihin.
(28)
Saksan ilmoittamien tietojen mukaan polttoaineiden myynnillä on yrityksen kokonaisliikevaihdosta vain vähäinen merkitys (1 prosentin osuus). Sauter Verpachtung GmbH:lla ei näiden tietojen mukaan ole mainittavaa toimintaa biodieselin tai bioetanolin jalostuksen eikä näiden tuotteiden kaupan alalla.
(29)
Kyseinen yritys toimi kuitenkin NBE:n bioetanolilaitoksen rakentamisen pääurakoitsijana.
(30)
Sauter Verpachtungilla ei ole suoraa oikeudellista eikä taloudellista yhteyttä NUW:hen.
(31)
Koska NBE:n ja MBE:n välillä on yhteyksiä ainoastaan Daniela Sauterin kautta eikä asian kannalta merkityksellisiä suhteita ole olemassa muihin yrityksiin, Saksa päättelee, että NUW voidaan luokitella pk-yritykseksi. NUW:n äänettömät yhtiömiehet eivät ole mikään yhdessä toimivien luonnollisten henkilöiden ryhmä. Brandenburgin osavaltion näkemyksen mukaan kyseisten perhesuhteiden perusteella ei voida päätellä kyseessä olevan pk-yrityksen määritelmän mukainen yhteinen etu.
5. SAKSAN TOIMITTAMAT LISÄTIEDOT
(32)
Omissa tutkimuksissaan komissio löysi todisteita siitä, että Sauterin perheen jäsenten omistuksessa on muitakin yrityksiä, joista Saksa ei ollut maininnut komissiolle. Komission tiedusteltua asiaa 8 päivänä marraskuuta 2005, Saksa toimitti lisätietoja 13 päivänä tammikuuta 2006.
(33)
Lukuisten kiinteistö- ja tuulivoimayhtiöiden (joista ei annettu tarkempia tietoja) lisäksi Sauterin perheen jäsenillä on enemmistöosakkuuksia 16 yrityksessä. Daniela Sauterilla, joka on Bernd ja Claus Sauterin sisar, on enemmistöosakkuus (74 prosenttia) NUW:ssä, jonka osalta pk-yrityksille tarkoitetusta korotuksesta ilmoitettiin. Alois ja Albertina Sauter ovat Daniela, Bernd ja Claus Sauterin vanhemmat. Marion Sauter on Claus Sauterin vaimo. Lisäksi Georg Pollertilla, jolla ei ole sukulaisuussuhdetta Sauterin perheeseen, on 24 prosentin osuus NUW:ssä.
(34)
Lukuun ottamatta NUW Nordbrandenburger Umesterungswerke Verwaltung GmbH:ta (6) (Daniela Sauterilla 50 prosentin osuus) Sauterin perheellä on enemmistöosakkuuksiin perustuva määräysvalta kaikissa perheen yrityksissä:
SBE Swiss BioEnergy AG (100 %), Sauter Verpachtung GmbH (100 %), Alois Sauter Landesprodukten-Großhandlung GmbH & Co. KG (100 %), Sauter GmbH (100 %), Compos Entsorgung GmbH (100 %), MUW Mitteldeutsche UmesterungsWerke GmbH & Co. KG (66 %), MUW Mitteldeutsche UmesterungsWerke Verwaltungs GmbH (66 %), AIIEN GmbH (100 %), Autokontor Bayern GmbH (66 %), Autokontor Vertriebs GmbH (60 %), MBE Mitteldeutsche BioEnergie GmbH & Co. KG (100 %), MBE Mitteldeutsche BioEnergie Verwaltung GmbH (100 %), NBE Nordbrandenburger BioEnergie GmbH & Co. KG (100 %), NBE Nordbrandenburger BioEnergie Verwaltung GmbH (100 %) ja NUW (74 %).
(35)
NUW Nordbrandenburger Umesterungswerke Verwaltung GmbH:n, MUW Mitteldeutsche UmesterungsWerke Verwaltung GmbH:n, Mitteldeutsche BioEnergie Verwaltung GmbH:n ja NBE Nordbrandenburger BioEnergie Verwaltung GmbH:n yritystoiminnan tarkoituksena on muiden yritysten liikkeenjohto ja edustaminen.
(36)
Saksan antamien tietojen mukaan käsitettä ’Sauter-ryhmittymä’ käytetään julkisuudessa tarkoittamaan ainoastaan yrityksiä Alois Sauter Landesproduktengroßhandlung, Sauter Verpachtung ja Compos Entsorgung, jotka toimivat tiiviissä yhteistyössä jätehuollon ja kuljetuksen alalla. Sauter Verpachtung- ja Alois Sauter Landesproduktengroßhandlung -yhtiöiden ajoneuvoissa mainostetaan biodieseliä. Saksa ei pysty selittämään, miksi luottolaitokset kuten NordLB käyttävät useista Sauterin perheen yrityksistä nimitystä ’ryhmittymä’.
(37)
Yritysten välillä on lukuisia liikesuhteita, joita Saksan esittämien tietojen mukaan ei voida luetella yksityiskohtaisesti:
(a)
SBE Swiss BioEnergy AG toimii pääurakoitsijana biodiesellaitoksen rakentamisessa ehdotetulle tuensaajalle NUW:lle. Lisäksi se rahoittaa osan investoinnista ja hoitaa suoran investointituen väliaikaisrahoitusta. Sauter Verpachtung GmbH on toiminut aikaisemmin pääurakoitsijana MBE GmbH:n ja NBE GmbH:n bioetanolilaitosten sekä MUW:n biodiesellaitoksen rakentamisessa. Lisäksi se on rakentanut tuulivoimalaitoksia MUW:lle ja MBE:lle. Yrityksen käytössä olevilla huoltoasemilla tankataan MBE:n ja Autokontor Bayernin ajoneuvoja.
(b)
Compos Entsorgung GmbH käyttää jätevesilietteen poiskuljetukseen useimmiten Alois Sauter Landesproduktengrosshandlung GmbH:n ja Sauter Verpachtung GmbH:n ajoneuvoja. Sauter Verpachtungilla, Compos Entsorgung GmbH:lla ja Autokontor Bayern GmbH:lla on yhteinen toimistorakennus.
(c)
MUW:n asiakkaita ovat muun muassa Alois Sauter Landesproduktengroßhandlung, Autokontor Bayern, Sauter Verpachtung ja MBE. SBE toimittaa MUW:lle raakaöljyä ja jalostetta biodieseliksi edelleenjalostamista varten.
(d)
Alois Sauter Landesproduktengroßhandlung vuokraa rakennuksia ja alueita Autokontor Bayernille sekä korjaa ja huoltaa Sauter Verpachtungin, Autokontor Bayernin, MBE:n ja MUW:n ajoneuvoja. Se ylläpitää yrityshuoltoasemaa MUW:n, MBE:n Sauter Verpachtungin ja Autokontor Bayernin käyttöön.
(e)
MBE ja Sauter Verpachtung toimivat pitkän aikaa samassa toimistorakennuksessa. MBE hoitaa Sauter Verpachtungin ja Autokontor Bayernin kuljetuspalveluja.
(f)
SBE tekee yhteistyötä MUW:n, NUW:n, MBE:n, NBE:n ja Autokontor Bayernin kanssa.
(38)
NUW:n toimitusjohtaja Niesmann oli aikaisemmin MUW:n tehtaanjohtaja. MBE:n toimitusjohtajalla Dr. Klotzilla oli vuoteen 2004 saakka Sauter Verpachtungin antama prokuuravaltuutus.
(39)
Tuensaajayrityksen enemmistöosakas Daniela Sauter on NBE:n toimitusjohtaja.
(40)
MUW:n palveluksessa joulukuuhun 2004 saakka olleella Johnella on SBE:n antama prokuuravaltuutus. NBE:n entinen toimitusjohtaja Heidenreich siirtyi samaan tehtävään NUW:lle.
(41)
Useassa yksittäistapauksessa työntekijät ovat siirtyneet Sauterin perheen omistamasta yrityksestä toiseen.
(42)
Kasviöljyn toimittajina MUW:lle ja NUW:lle toimivat yritykset Bunge Deutschland GmbH ja Cargill. SBE on NUW:n, MUW:n, MBE:n ja NBE:n asiakas.
6. PK-YRITYKSEKSI LUOKITTELU
(43)
Pk-yrityksiä koskevan suosituksen liitteessä pk-yritykset määritellään yrityksiksi, joiden palveluksessa on vähemmän kuin 250 työntekijää ja joiden vuosiliikevaihto on enintään 50 miljoonaa euroa ja/tai taseen loppusumma on enintään 43 miljoonaa euroa.
(44)
EY:n perustamissopimuksen 87 artiklan 1 kohdassa käytetään yrityksen käsitettä tuensaajan määrittämiseksi. Euroopan yhteisöjen tuomioistuin on vahvistanut, ettei tämä käsite rajoitu koskemaan vain yksittäistä oikeussubjektia, vaan se voi käsittää kokonaisen yritysryhmittymän (7).
(45)
Voimassa olevan oikeuskäytännön mukaan komissio voi tutkia aluksi, kuuluuko tietty yritys ryhmittymään, jota on pidettävä yhtenä liiketoimintakokonaisuutena, ja vasta sen jälkeen todeta, täyttääkö kyseinen ryhmittymä pk-yrityksiä koskevassa suosituksessa pk-yritykselle määritellyt arviointiperusteet. Jos oikeudellisesti erilliset luonnolliset tai oikeushenkilöt muodostavat liiketoimintakokonaisuuden, niitä on yhteisön kilpailuoikeuden kannalta kohdeltava yhtenä yrityksenä. Lisäksi on varmistettava, että organisaatioiden oikeudelliset muodot, joilla pk-yritykset muodostavat tavanomaisen pk-yrityksen voiman selvästi ylittävän liiketoimintakokonaisuuden, suljetaan määritelmän ulkopuolelle ja ettei pk-yrityksen määritelmää kierretä pelkästään muodollisten näkökohtien avulla. Euroopan yhteisöjen ensimmäisen oikeusasteen tuomioistuin on todennut selkeästi, että komissiolla on laaja harkintavalta määrittäessään, onko ryhmittymään kuuluvia yhtiöitä pidettävä taloudellisena kokonaisuutena (8).
(46)
Tämä lähestymistapa otetaan huomioon pk-yrityksiä koskevassa suosituksessa. Sen liitteen 3 artiklan 3 kohdassa todetaan, että yritykset, joilla on oikeus käyttää määräysvaltaa toisessa yrityksessä luonnollisen henkilön tai yhdessä toimivien luonnollisten henkilöiden ryhmän kautta, katsotaan sidosyrityksiksi, jos ne harjoittavat toimintaansa tai osaa toiminnoistaan samoilla merkityksellisillä markkinoilla tai lähimarkkinoilla. Lähimarkkinoina pidetään tuotteen tai palvelun markkinoita, jotka välittömästi edeltävät tai seuraavat tuotantoketjussa merkityksellisiä markkinoita.
(47)
Yhteisöjen tuomioistuimen asiassa Italia v. komissio antamassa tuomiossa (9) tarkennetaan, miten komissio voi tehdä ratkaisun tutkiessaan, voidaanko pk-yrityksille tarkoitettua korotusta myöntää. ”Jos näin ollen yritys ei todellisuudessa kärsi pkyrityksille tyypillisistä haitoista, komissiolla on oikeus evätä tällainen tuen korotus. Tuen korotuksen hyväksyminen sellaisten yritysten osalta, jotka eivät kärsi pkyrityksille tyypillisistä haitoista, vaikka kyseiset yritykset täyttävätkin pkyrityksen määritelmän muodolliset kriteerit, on nimittäin EY 87 artiklan vastaista, sillä tällainen korotus voi vääristää kilpailua entisestään ja siis muuttaa kaupankäynnin edellytyksiä yhteisen edun kanssa ristiriitaisella tavalla edellä mainitun artiklan 3 kohdan c alakohdassa tarkoitetulla tavalla.”
(48)
Päättäessään siitä, voidaanko tuensaajayrityksen tuki-intensiteettiä korottaa, komissio pitää välttämättömänä tutkia seuraavanlaisia tekijöitä: osakkuusrakenne, toimitusjohtajan henkilöllisyys, taloudellisen toisiinsa nivoutumisen aste sekä kyseisten yritysten väliset muut suhteet. Esitettyjen periaatteiden perusteella komissio toteaa, täyttääkö NUW pk-yrityksen määritelmään kuuluvat arviointiperusteet ja voisiko se täyttää tuki-intensiteetin korottamisen edellytykset.
(49)
Arvioitaessa yritysten määräysvaltaan perustuvia valtuuksia tärkeimpiä arviointiperusteita on yritysten omistusrakenne. Sen perusteella voidaan osoittaa yksittäisten yritysten välillä vallitsevia yhteyksiä sekä tehdä johtopäätöksiä liiketoimintakokonaisuuksista.
(50)
NUW Nordbrandenburger Umesterungswerke Verwaltung GmbH:ta lukuun ottamatta (ei liikevaihtoa, ei henkilöstöä, taseen loppusumma 32 000 euroa), josta Daniela Sauter omistaa 50 prosenttia, Sauterin perheellä on enemmistöosakkuuden kautta määräysvallassaan 15 yritystä (vrt. 34 kohta ja liite).
(51)
Yksittäisissä yrityksissä määräysvaltaa käyttävien luonnollisten henkilöiden välisten yhteyksien osalta perhesuhteet näyttävät olevan erityisen tiiviitä, sillä osakkuuksia on vain kuudella henkilöllä.
(52)
Daniela Sauterilla, joka on Bernd ja Claus Sauterin sisar, on enemmistöosakkuus (74 prosenttia) NUW:ssä, jonka osalta pk-yrityksille tarkoitetusta korotuksesta ilmoitettiin. Alois ja Albertina Sauter ovat Daniela, Bernd ja Claus Sauterin vanhemmat. Marion Sauter on Claus Sauterin vaimo. Näin ollen Daniela, Bernd, Claus, Alois ja Albertina ovat osa alkuperäistä ydinperhettä, ja Marion Sauter on perheen käly. Ainoastaan kuuteen henkilöön rajoittuvat perheyhteydet näyttävät olevan erityisen hyvät ja tiiviit.
(53)
Tässä asiassa yritysten välisen yhteyden arviointiperusteiksi katsotaan myös liikesuhteet, kuten liikkeenjohdon väliset yhteydet, päällekkäisyydet suhteissa tavarantoimittajiin ja asiakkaisiin ja logistiikan yhteiskäyttö (esim. kuljetusvälineet, rakennukset tai toimistotilat). Näiden indikaattoreiden perusteella voidaan tutkia, johtaako luonnollisten henkilöiden kautta syntyvä epämuodollinen yhteys myös muodollisiin yksittäisten liiketoiminta-alueiden ja -toimintojen välisiin yhteyksiin.
(54)
Saksan esittämien tietojen mukaan kyseisillä yrityksillä on niin paljon liikesuhteita, että niitä on mahdoton luetella yksitellen. SBE Swiss BioEnergy AG ja Sauter Verpachtung toimivat pääurakoitsijoina rakennettaessa perheen omistuksessa olevien yritysten hoitamia bioetanoli- ja biodiesellaitoksia. Sauterin perheen määräysvallassa olevien yritysten välinen yhteistyö erityisesti kuljetusten, liikkeenjohdon, henkilöstön ja asiakkaiden osa-alueilla osoittaa, että yksittäisten yritysten toiminta on mukautettu toisiinsa ja yhteistä toimintaa pidetään tavoitteena.
(55)
Sauterin perheen omistamien yksittäisten yritysten välistä yhteyttä havainnollistaa kolme yksinkertaista esimerkkiä, jotka Saksa antoi niiden lukuisista yhteisistä toiminnoista ja yhteistyöstä: Sauter Verpachtung GmbH:n ja Alois Sauter Landesproduktengroßhandlung GmbH & Co. KG:n ajoneuvoissa mainostetaan biodieseliä. Lisäksi Alois Sauter Landesproduktengroßhandlung GmbH & Co. KG omistaa helikopterin, jota kaikki perheenjäsenet käyttävät liikeasioissa. Sauter Verpachtung GmbH:n, Autokontor Bayern GmbH:n, MBE:n ja MUW:n ajoneuvot huolletaan ja korjataan samassa yrityksessä.
(56)
Sauterin perheen jäsenten tiiviit yhteydet käyvät näiden liiketoiminnallisten suhteiden lisäksi ilmi lukuisista kiinteistö- ja tuulivoimayhtiöistä.
(57)
Tämän vuoksi komissio katsoo, että yritysryhmittymää on pidettävä yhtenä kokonaisuutena myös taloudellisessa mielessä. Sauterin perhe pystyy ongelmitta koordinoimaan liiketoimintansa lisäksi myös yritysryhmittymänä tapahtuvan strategisen kehityksensä ennen kaikkea luonnollisten henkilöiden välisten suhteiden perusteella, mutta myös liiketoimintasuhteidensa ja organisatoristen yhteyksiensä avulla. Yritysten väliset yhteydet eivät ole uusia, vaan näyttävät perustuvan yhteiseen historiaan ja suunniteltuun yhteiseen kehitykseen.
(58)
Internetissä yritykset Landesprodukten-Großhandlung GmbH, Sauter GmbH, Compos Entsorgung GmbH, MUW GmbH, AIIEN GmbH, Autokontor Bayern GmbH ja Biodiesel Production S.A esittäytyvät osoitteessa http://www.sauter-logistik.de/Sauter_Gruppe.htm itsekin Sauter-ryhmittymänä, mikä sekin mahdollistaa päätelmän yhteisestä taloudellisesta toiminnasta.
(59)
Lisäksi pankit kuten NordLB käyttävät useista Sauterin perheen yrityksistä nimitystä ’Sauter-ryhmittymä’. Pankin tekemässä analyysissä vahvistetaan Sauter-yritysten esiintyminen ryhmittymänä. Saksa ei pystynyt selittämään, miksi pankit viittaavat kyseessä oleviin yrityksiin tällä tavalla.
(60)
NUW:n ja SBE Swiss BioEnergy AG:n välisissä käytännön liikesuhteissa korostuu NUW:n laaja nivoutuminen Sauterin perheen omistuksessa oleviin yrityksiin. Kuten edellä esitettiin, SBE Swiss BioEnergy AG toimii pääurakoitsijana ehdotetun tuensaajan NUW:n biodiesellaitoksen rakentamisessa. Lisäksi SBE rahoittaa osan investoinnista ja hoitaa investointituen väliaikaisrahoitusta.
(61)
Saksan toimittamista tiedoista (vrt. jaksot 4 ja 5) komissio tekee sen johtopäätöksen, että yritykset, joissa Sauterin perheen jäsenillä on yksin tai yhdessä enemmistö, kuuluvat yhteen liiketoimintakokonaisuuteen. On ilmeistä, että perheen jäsenet muodostavat pk-yrityksiä koskevan suosituksen liitteessä olevassa 3 artiklan 3 kohdassa tarkoitetun yhdessä toimivien luonnollisten henkilöiden ryhmän ja hoitavat liiketoimintaa yhdessä.
(62)
Kyseessä olevat yksittäiset yritykset toimivat pitkälti samoilla tai lähimarkkinoilla. Tässä yhteydessä on korostettava, että NUW, MUW, MBE ja NBE toimittavat tuotteitaan SBE Swiss BioEnergy AG:lle, ja kolme ryhmittymän yritystä (NUW, NBE ja MBE) myyvät tuotantonsa suurille öljykonserneille. Toisaalta sekä NUW että MUW ostavat kasviöljyn, tärkeimmän puolivalmisteen, Bunge Deutschland GmbH:lta ja Cargill GmbH:lta. Merkitykselliseltä näyttää myös se, että SBE Swiss BioEnergy AG sekä rakentaa että hoitaa biopolttoaineiden tuotantoon tarkoitettuja kemiallisia laitoksia (Sauterin perheen omistuksessa olevat yritykset hoitavat useita tällaisia tuotantolaitoksia) ja että SBE Swiss BioEnergy AG käy myös biopolttoainekauppaa. Sauter Verpachtung GmbH:n, Alois Sauter Landesproduktenhandlungin ja Autokontor Bayernin toimialana ovat selvästi kuljetuspalvelut, joita kaikki ryhmittymän yritykset tarvitsevat laajasti ja voivat tarvittaessa käyttää. Sekä biodiesel että myös bioetanolihan ovat ajoneuvojen polttoaineita. Lähimarkkinoiden analyysin osalta on merkityksetöntä, että biodieseliä käytetään kuorma-autoissa sellaisenaan, kun taas bioetanolia sekoitetaan mineraaliöljyn kanssa henkilöautojen käytettäväksi. Kumpaakin tuotetta myydään samanlaisten tai jopa samojen myynti- ja markkinointikanavien kautta ja käytetään lopulta ajoneuvoissa kuljetuspalveluihin. Tämän vuoksi yritysten henkilöstö- ja tilinpäätöstiedot on koottava yhteen tutkittaessa NUW:n asemaa pk-yrityksenä.
(63)
Pk-yrityksiä koskevan komission suosituksen mukaan arvioitaessa, onko tuensaajayritys pk-yritys, on käytettävä viitevuotena vuotta, jota viimeisin vuositilinpäätös koskee. Jos yritys ylittää tai alittaa henkilöstömäärää koskevat tai rahamääräiset kynnysarvot, sitä ei voida pitää pk-yrityksenä ainoastaan siinä tapauksessa, että ylitys tai alitus toistuu kahtena peräkkäisenä tilivuotena. Jos yritys on vastikään perustettu eikä sen tilinpäätöstä ole vielä laadittu kokonaisen tilikauden ajalta, kynnysarvot on määritettävä kuluvalta tilikaudelta tehdyn luotettavan arvion perusteella.
(64)
Riippumatta siitä, mitä vuotta tarkastellaan (2002, 2003, 2004 ja 2005), Sauter-ryhmittymä on jatkuvasti ylittänyt vuosiliikevaihtoa ja taseen loppusummaa koskevat kynnysarvot. Vuosina 2004 ja 2005 se ylitti kaikki kynnysarvot, myös henkilöstömäärää koskevan kynnysarvon.
(65)
Saksan esittämien tietojen mukaan Sauterin perheen enemmistöomistuksessa olevien yritysten (NUW Verwaltung GmbH:ta lukuun ottamatta) henkilöstömäärät ja tilinpäätöstiedot olivat vuosina 2002, 2003, 2004 ja 2005 seuraavat:
2002
2003
2004
2005
Henkilöstö
122
164
332
412
Vuotuinen liikevaihto euroina
79 819 124
107 082 928
296 332 725
421 855 238
Taseen loppusumma euroina
135 966 984
327 657 218
331 071 069
404 652 910
Yksittäisten yritysten henkilöstömäärät ja tilinpäätöstiedot on esitetty liitteessä.
(66)
Pk-yrityksiä koskevan komission suosituksen liitteessä pk-yritykset määritellään yrityksiksi, joiden palveluksessa on vähemmän kuin 250 työntekijää ja joiden vuosiliikevaihto on joko enintään 50 miljoonaa euroa tai taseen loppusumma on enintään 43 miljoonaa euroa. Sauter-ryhmittymän osalta ylittyvät vuosina 2002 ja 2003 vuosiliikevaihdon ja taseen loppusumman kynnysarvot ja vuosina 2004 ja 2005 kaikki kolme arviointiperustetta. Tämän vuoksi tähän ryhmittymään kuuluvaa NUW:tä ei voida pitää pk-yrityksenä, eikä sillä sen vuoksi ole oikeutta saada pk-yrityksille tarkoitettua korotusta.
(67)
Kun otetaan huomioon Sauter-ryhmittymän rakenne, yksittäisten yritysten osakkaiden väliset suhteet sekä taloudelliset yhteydet ryhmittymän yksittäisten yhtiöiden välillä, sen paremmin ryhmittymä kokonaisuutena kuin NUW ryhmittymän jäsenenäkään ei kärsi pk-yrityksille tyypillisistä haitoista. Ryhmittymän liikevaihdon ja taseen loppusumman perusteella voidaan lähteä siitä, että NUW:lla on rajoittamaton pääsy rahoitusmarkkinoille, ja se voi rahoittaa suunnitellun investoinnin vastaavilla ehdoilla kuin mikä tahansa suuryritys.
(68)
Ainakin NUW:llä, NBE:llä ja MBE:llä on asiakkainaan suuria mineraaliöljy-yrityksiä. Tätä kautta Sauter-ryhmittymän jäsenyrityksillä on mahdollisuus toimittaa tuotteitaan alueellisia tai Saksan laajuisia markkinoita kauemmas. Erityisesti SBE Swiss BioEnergy AG:n kautta ne pääsevät käyttämään tarvittavaa teknologiaa. Koska ryhmittymän jäsenyritykset toimivat tuotanto- ja markkinointiketjun eri tasoilla, Sauter-ryhmittymä pystyy toimimaan yhdentyneenä ryhmittymänä, tyypillisestä pk-yrityksestä poiketen. Komissio tekee sen johtopäätöksen, että NUW tai Sauter-ryhmittymä ei ole pk-yrityksiä koskevassa suosituksessa tarkoitettu pk-yritys eivätkä ne sen vuoksi kärsi pk-yrityksille tyypillisistä haitoista. Näin niillä ei ole oikeutta saada pk-yrityksille tarkoitettua korotusta.
7. PÄÄTELMÄT
(69)
Kun otetaan huomioon kaikki komission tietoon toimitetut tosiseikat, komissio päättelee, että valtiontuki, jota Saksa aikoo myöntää NUW:lle pk-yrityksille tarkoitetun korotuksen muodossa, olisi luokiteltava yhteismarkkinoille soveltumattomaksi.
ON TEHNYT TÄMÄN PÄÄTÖKSEN:
1 artikla
Valtiontuki, jota Saksa aikoo myöntää NUW Nordbrandenburger UmesterungsWerke GmbH & Co. KG:lle pk-yrityksille tarkoitetun korotuksen muodossa, ei sovellu yhteismarkkinoille. Tämän vuoksi tätä tukea ei saa myöntää.
2 artikla
Tämä päätös on osoitettu Saksan liittotasavallalle.
Bryssel 7 kesäkuu 2006.

Labels: 4
18
19
14